Danskerne fortsætter med at forlade folkekirken, og medlemsflugten er særlig stor i København, hvor kun 56,6 procent af borgerne nu er medlem.

På landsplan er 75,6 procent af danskerne i andet kvartal af 2017 medlem af folkekirken, viser tal fra Danmarks Statistik. Det er et fald på næsten halvandet procentpoint i forhold til 1. januar 2016, hvor 76,9 procent var medlem.

For at finde forklaringen på dette, skal man dykke ned i historiebøgerne, fortæller religionsforsker Peter Lüchan.

- Når folkekirken mister medlemmer, så er det et produkt af noget, som skete for mange år siden, hvor man kunne se, at danskernes religiøsitet var dalende, og vi ser stadig den dag i dag eftervirkninger af det, siger han.

Læs også : Folkekirken kører med millionoverskud

Særligt i København vender indbyggerne folkekirken ryggen, og den nyhed vækker ikke glæde i Vor Frue Kirke i København.

- Det er alvorligt nok, og det kan godt bekymre, men det får os bare til at prøve at formidle kristendommen med alt det, der i øvrigt optager os kulturelt og musikalsk, siger domsprovst Anders Gadegaard.

Derfor er Vor Frue Kirke begyndt er tænke kirken som et sted, der også må opsøge folk.

- Man skal være et synligt tilbud, som det naturligvis er komplet frivilligt, om folk vil have med at gøre, men man kan ikke bare sidde derhjemme i kirken og vente på, at folk selv kommer, mener han.

Læs også : ANALYSE Folkekirken går nye tider i møde i 2017

Den taktik er ifølge Peter Lüchan ikke helt forkert.

- Man skal droppe de traditionelle søndagsgudstjenester, som ingen alligevel gider at komme til og prøve at få fat i folk på hverdage. For eksempel gennem gudstjenesteformer som er lidt mindre stive og lidt mere let forståelige, mener han.

Det forsøger man da også i Vor Frue Kirke, hvor der på hverdage er gudstjenester med mad, der er jazz i kirken under Copenhagen Jazz Festival, og så er der babysamlesang.

Men selvom kirken har iværksat flere tiltag, så vil det ikke ændre noget nu og her, vurderer Peter Lüchan.

- På kort sigt kan man ikke gøre noget, men hvis man vil modarbejde det på lang sigt, så er man nødt til at have en bredere kontaktflade med befolkningen, mener religionsforskeren, der forudser, at udsivningen af medlemmer vil stabilisere sig på et tidspunkt.

- Hvis vi kigger på andelen af danskere, som tror på gud, så ligger antallet lige omkring 60 procent. Vi må gætte på, at folkekirkens medlemmer kommer til at stabilisere sig på lige omkring de 60 til 70 procent, mener han.